Polisie op soek na kapersDie polisie in Krugersdorp en Muldersdrift aan die Wes-Rand is op soek na drie kapers wat hulself glo as polisiebeamptes voordoen. Lt.kol. Katlego Mogale, woordvoerder van die polisie, sê die drie mans het Saterdag in ŉ Audi S3 op R540 by Krugersdorp gery toe hulle ŉ spoedhobbel teen ŉ hoë spoed getref en die motor beskadig het. Die kapers het die motor, wat verlede maand in Olievenhoutbosch gekaap en met bou ligte en ŉ sirene toegerus is, op die toneel gelos. Die kapers het hierna ŉ bakkie gekaap en die bestuurder gedwing om hulle weg van die toneel af te ry. Mogale sê die mans het die bakkie op die M5 in Muldersdrift gelos en ŉ wit Hyundai Tucson gekaap wat hulle ook later langs die pad gelos het en op die vlug geslaan het.